Tientalle vas, een dood ná polisie op zama-zamas toeslaan(Foto: SAPD) Altesaam 46 verdagtes is in hegtenis geneem en een doodgeskiet tydens polisie-operasies teen onwettige mynwerkers aan die Wes-Rand. Multidissiplinêre spanne bestaande uit lede van die Valke se eenheid vir ernstige georganiseerde misdaad, die polisie se lugvleuel en honde-eenheid, misdaadintelligensie en private veiligheidsmaatskappye het gesamentlike operasies uitgevoer wat as ’n dawerende sukses beskryf is. Volgens lt.kol. Philani Nkwalase, Valke-woordvoerder, is talle van die verdagtes buitelandse burgers en word daar nou gepoog om vas te stel of hulle wettig in die land is. Tydens die operasies is in Krugersdorp en Randfontein op persele toegeslaan waar zama-zamas woon. Daar is op 700 ton se gouddraende materiaal ter waarde van meer as R2,5 miljoen sowel as 20 selfone beslag gelê vir verdere ondersoek. (Foto: SAPD) Bheki Cele, minister van polisie, lt.genl. Elias Mawela, Gautengse polisiekommissaris, en genl.maj. Ebrahim Kadwa, Valke-hoof in Gauteng, het die spanne vergesel. Die verdagtes sal binnekort in die hof verskyn. Die jongste inhegtenisnemings volg na die voorval waar ŉ groep vroue verkrag en ’n filmspan beroof is tydens die verfilming van ŉ musiekvideo by mynhope in West Village in Krugersdorp. Minstens 81 verdagtes is kort na dié voorval in hegtenis geneem en het Maandag vlugtig in die Krugersdorp-landdroshof verskyn. Hulle word in die stadium van die onwettige besit van vuurwapens en ammunisie en oortreding van die Immigrasiewet aangekla. Dit is nie duidelik of enige van dié verdagtes of die verdagtes wat gister in hegtenis geneem is, al met die verkragtings verbind kan word nie.